CELEX: 32021D0618(01)
Language: mt
Date: 2020-12-09 00:00:00
Title: Il-Kummissjoni Amministrattiva għall-Koordinazzjoni tas-Sistemi tas-Sigurtà Soċjali id-Deċiżjoni Nru S11 tad-9 ta’ Diċembru 2020 dwar proċeduri ta’ ħlas lura għall-implimentazzjoni tal-Artikoli 35 u 41 tar-Regolament (KE) Nru 883/2004 (Test b’rilevanza għaż-ŻEE u għall-Ftehim KE/Żvizzera) 2021/C 236/04

18.6.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 236/4
               
            
         IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI
         ID-DEĊIŻJONINru S11
         
         tad-9 ta’ Diċembru 2020
         dwar proċeduri ta’ ħlas lura għall-implimentazzjoni tal-Artikoli 35 u 41 tar-Regolament (KE) Nru 883/2004
         (Test b’rilevanza għaż-ŻEE u għall-Ftehim KE/Żvizzera)
         (2021/C 236/04)
         IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI,
         Wara li kkunsidrat l-Artikolu 72(a) tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni tas-sistemi ta’ sigurtà soċjali (1), li skont l-Kummissjoni Amministrattiva għandha r-responsabbiltà li tittratta l-mistoqsijiet amministrattivi jew il-mistoqsijiet dwar l-interpretazzjoni kollha li jirriżultaw mid-dispożizzjonijiet tar-Regolament (KE) Nru 883/2004 u r-Regolament (KE) Nru 987/2009 (2),
         Wara li kkunsidrat l-Artikoli 35 u 41 tar-Regolament (KE) Nru 883/2004,
         Wara li kkunsidrat l-Artikoli 66 sa 68 tar-Regolament (KE) Nru 987/2009,
         Filwaqt li taġixxi skont il-kundizzjonijiet imsemmija fl-Artikolu 71(2) tar-Regolament (KE) Nru 883/2004,
         Billi:
         
                     (1)
                  
                  
                     L-ispejjeż tal-benefiċċji in natura mogħtija mill-istituzzjoni ta’ Stat Membru wieħed f’isem l-istituzzjoni ta’ Stat Membru ieħor, għandhom jitħallsu lura kollha kemm huma.
                  
               
                     (2)
                  
                  
                     Il-ħlasijiet lura bejn l-istituzzjonijiet, sakemm ma jkunx miftiehem mod ieħor, għandhom jitwettqu bla dewmien u effiċjenti biex tiġi evitata akkumulazzjoni ta’ kontijiet li jibqgħu pendenti għal perjodi itwal ta’ żmien.
                  
               
                     (3)
                  
                  
                     L-akkumulazzjoni ta’ kontijiet, jista’ jipperikola l-effiċjenza tas-sistema tal-Unjoni u thedded id-dritt tal-individwi.
                  
               
                     (4)
                  
                  
                     Il-Kummissjoni Amministrattiva fid-Deċiżjoni Nru S1 iddeċidiet li l-istituzzjoni tal-post ta’ żjara għandha titħallas lura għall-ispejjeż tal-kura tas-saħħa pprovduta abbażi ta’ Karta tal-Assigurazzjoni tas-Saħħa Ewropea valida.
                  
               
                     (5)
                  
                  
                     Filwaqt li wieħed iżomm f’moħħu l-għan tad-dispożizzjonijiet finanzjarji biex jitħaffu l-proċeduri huwa meqjus neċessarju li jiġu previsti skadenzi biex tinbeda l-proċedura msemmija fl-Artikolu 67(7) tar-Regolament (KE) Nru 987/2009.
                  
               
                     (6)
                  
                  
                     Ftehim komuni dwar l-aħjar prattiki, jikkontribwixxi għal riżoluzzjoni ta’ ħlasijiet lura b’mod rapidu u effiċjenti bejn l-istituzzjonijiet,
                  
               IDDEĊIDIET KIF ĠEJ:
         A.   Ħlas lura abbażi ta’ nefqa attwali (l-Artikolu 62 tar-Regolament (KE) Nru 987/2009)
         
         
            Artikolu 1
            L-istituzzjoni li titlob ħlas lura abbażi ta’ nefqa attwali, għandha tintroduċi kont sa mhux aktar tard kif indikat fl-Artikolu 67(1) Regolament (KE) Nru 987/2009 (minn hawn ’il quddiem imsejjaħ: “ir-Regolament ta’ Implimentazzjoni”). L-istituzzjoni li tirċievi kont, għandha tiżgura l-ħlas tat-talba fiż-żmien previst fl-Artikolu 67(5) tar-Regolament ta’ Implimentazzjoni, iżda qabel dan il-limitu ta’ żmien hekk kif tkun f’pożizzjoni li tagħmel dan.
         
         
            Artikolu 2
            
               1.   Talbiet għal ħlas lura ta’ benefiċċji, li jkunu ġew ipprovduti abbażi tal-Karta tal-Assikurazzjoni tas-Saħħa Ewropea (EHIC), dokument li jissostitwixxi l-EHIC jew kwalunkwe dokument ieħor ta’ intitolament, jistgħu jiġu miċħuda u t-talba mibgħuta lura lill-istituzzjoni kreditriċi fil-każ li t-talba, pereżempju:
               
                           —
                        
                        
                           ma tkunx kompluta u/jew tkun imtliet b’mod ħażin,
                        
                     
                           —
                        
                        
                           tkun tikkonċerna benefiċċji li ma ngħatawx fil-perjodu ta’ validità tal-EHIC jew tad-dokument ta’ intitolament użat mir-riċevitur tal-benefiċċji.
                        
                     
            
               2.   Talba ma tistax tiġi miċħuda minħabba li l-persuna ma tkunx għadha assikurata mal-istituzzjoni, li tkun ħarġet l-EHIC jew id-dokument ta’ intitolament, sakemm il-benefiċċji kienu mogħtija lill-benefiċjarju fil-perjodu ta’ validità tad-dokument użat.
            
            
               3.   Istituzzjoni li tkun obbligata li tħallas lura l-ispejjeż ta’ benefiċċji pprovduti abbażi tal-EHIC tista’ titlob li l-istituzzjoni li magħha l-persuna kienet ġustament irreġistrata fil-ħin tal-għoti tal-benefiċċji għandha tirrifondi l-ispejjeż ta’ dawk il-benefiċċji lill-ewwel istituzzjoni, jew jekk il-persuna ma kinitx intitolata li tuża l-EHIC, issolvi l-kwistjoni mal-persuna kkonċernata.
            
         
         
            Artikolu 3
            Talba ma tistax tiġi riveduta mill-istituzzjoni debitriċi fir-rigward tal-konformità tagħha mal-Artikoli 19 u 27(1) tar-Regolament (KE) Nru 883/2004, sakemm ma jkunx hemm raġunijiet validi biex wieħed jissuspetta l-abbuż kif iċċarat skont il-ġurisprudenza mill-Qorti tal-Ġustizzja tal-Unjoni Ewropea (3). L-istituzzjoni debitriċi hija għaldaqstant obbligata li taċċetta l-informazzjoni li fuqha hija bbażata t-talba u li tħallas lura t-talba. Fil-każ li jkun hemm suspett ta’ abbuż l-istituzzjoni debitriċi tista’ għal raġunijiet rilevanti tiċħad it-talba kif dispost skont l-Artikolu 67(5) tar-Regolament ta’ Implimentazzjoni.
         
         
            Artikolu 4
            Għall-fini tal-applikazzjoni tal-Artikoli 2 u 3, jekk l-istituzzjoni debitriċi jkollha dubji dwar l-eżattezza tal-fatti, li fuqhom it-talba tkun ibbażata, huwa f’idejn l-istituzzjoni kreditriċi li terġa’ tikkunsidra jekk it-talba kinitx maħruġa kif suppost u, skont kif ikun xieraq, jekk it-talba għandhiex tiġi rtirata jew ikkalkolata mill-ġdid.
         
         
            Artikolu 5
            Talba, li tiġi introdotta wara l-iskadenza speċifikata fl-Artikolu 67(1) tar-Regolament ta’ Implimentazzjoni, ma għandhiex tiġi kkunsidrata.
         
         B.   Ħlas lura abbażi ta’ ammonti fissi (l-Artikolu 63 tar-Regolament ta’ Implimentazzjoni)
         
         
            Artikolu 6
            L-inventarju previst fl-Artikolu 64(4) tar-Regolament ta’ Implimentazzjoni għandu jiġi ppreżentat lill-Istituzzjoni Kompetenti tal-Istat Membru debitur sal-aħħar tas-sena wara s-sena ta’ referenza, u t-talbiet ibbażati fuq dan l-inventarju għandhom jiġu introdotti lill-istess Istituzzjoni kemm jista’ jkun malajr wara l-pubblikazzjoni f’Il-Ġurnal Uffiċjali tal-Unjoni Ewropea tal-ammonti fissi annwali għal kull persuna, iżda fil-limitu ta’ żmien previst fl-Artikolu 67(2) tar-Regolament ta’ Implimentazzjoni.
         
         
            Artikolu 7
            Kull meta jkun possibbli l-istituzzjoni kreditriċi għandha tippreżenta t-talbiet li jikkonċernaw is-sena kalendarja partikolari fl-istess okkażjoni lill-istituzzjoni debitriċi.
         
         
            Artikolu 8
            L-istituzzjoni debitriċi li tirċievi talba għal ħlas lura abbażi ta’ ammonti fissi għandha tiżgura l-ħlas tat-talba fiż-żmien previst mill-Artikolu 67(5) tar-Regolament ta’ Implimentazzjoni, iżda qabel dan il-limitu ta’ żmien malli din tkun f’pożizzjoni li tagħmel dan.
         
         
            Artikolu 9
            Talba li tiġi introdotta wara l-iskadenza speċifikata fl-Artikolu 67(2) tar-Regolament ta’ Implimentazzjoni ma għandhiex tiġi kkunsidrata.
         
         
            Artikolu 10
            Talba għal ħlas lura abbażi ta’ ammonti fissi tista’ tiġi miċħuda u mibgħuta lura lill-istituzzjoni kreditriċi fil-każ li t-talba, per eżempju:
            
                        —
                     
                     
                        ma tkunx kompluta u/jew tkun imtliet b’mod ħażin,
                     
                  
                        —
                     
                     
                        tirreferi għal perjodu ta’ żmien li ma jkunx kopert mir-reġistrazzjoni fuq il-bażi ta’ dokument validu ta’ intitolament.
                     
                  
         
            Artikolu 11
            Jekk l-istituzzjoni debitriċi tesprimi dubji dwar l-eżattezza tal-fatti li fuqhom it-talba hija bbażata, huwa f’idejn l-istituzzjoni kreditriċi li terġa’ tikkunsidra jekk il-kont sarx kif suppost u, skont kif ikun xieraq, jekk it-talba għandhiex tiġi rtirata jew ikkalkolata mill-ġdid.
         
         C.   Ħlas ta’ talbiet (l-Artikolu 67 tar-Regolament ta’ Implimentazzjoni)
         
         
            Artikolu 12
            
               1.   F’konformità mal-Artikolu 67(5) tar-Regolament ta’ Implimentazzjoni, l-ebda talba ma tista’ tiġi kkontestata wara 18-il xahar minn tmiem ix-xahar li matulu dawn ġew introdotti lill-Istituzzjoni Kompetenti tal-Istat Membru debitur.
            
            
               2.   Meta l-Istituzzjoni Kompetenti tal-Istat Membru kreditur ma jkunx wieġeb u ma jkunx issottometta l-evidenza mitluba fi żmien 12-il xahar minn tmiem ix-xahar li matulu l-kontestazzjoni tkun waslet għand l-Istituzzjoni Kompetenti tal-Istat Membru kreditur, il-kontestazzjoni għandha titqies bħala aċċettata mill-Istat Membru kreditur u t-talba jew il-partijiet rilevanti tagħha għandhom ikunu definittivament miċħuda.
            
         
         D.   Ħlasijiet parzjali u mgħaxijiet fuq ħlasijiet tardivi (l-Artikolu 68 tar-Regolament ta’ Implimentazzjoni)
         
         
            Artikolu 13
            Fil-każ li jsir ħlas parzjali skont l-Artikolu 68 tar-Regolament ta’ Implimentazzjoni, l-ammont tal-ħlas parzjali għandu jkun iddeterminat separatament għat-talbiet abbażi ta’ nefqa reali (l-Artikolu 67(1) tar-Regolament tal-Implimentazzjoni) u talbiet abbażi ta’ ammonti fissi (l-Artikolu 67(2) tar-Regolament tal-Implimentazzjoni).
         
         
            Artikolu 14
            
               1.   Il-ħlas parzjali skont l-Artikolu 68(1) tar-Regolament ta’ Implimentazzjoni għandu jirrappreżenta tal-anqas 90 % tal-ammont totali tat-talba inizjali magħmula mill-korp ta’ kollegament tal-Istat Membru kreditur.
            
            
               2.   Jekk l-Istat Membru kreditur għamel dikjarazzjoni ġenerali li jaċċetta ħlasijiet parzjali, tali pagamenti se jitqiesu awtomatikament aċċettati. Il-Bord ta’ Verifika għandu jħejji lista tal-Istati Membri li ddikjaraw li huma jaċċettaw il-ħlasijiet parzjali.
            
            
               3.   L-Istati Membri li ma ddikjarawx li huma aċċettaw il-ħlasijiet parzjali ġeneralment għandhom iwieġbu għal offerti speċifiċi ta’ ħlas parzjali fi żmien sitt xhur, mit-tmiem tax-xahar li fih ġiet introdotta t-talba. Fin-nuqqas ta’ tweġiba fil-perjodu ta’ żmien stabbilit, il-ħlas parzjali se jkun ikun ikkunsidrat bħala aċċettat u għandu jiġi eżegwit.
            
         
         
            Artikolu 15
            
               1.   Fil-ħlas ta’ talba li għaliha tkun saret ħlas parzjali, id-debitur għandu jkun marbut biss li jħallas id-differenza bejn l-ammont finali tat-talba u l-ħlas parzjali.
            
            
               2.   Jekk l-ammont tat-talba huwa anqas mill-kontenut tal-ħlas parzjali iddeterminat abbażi tal-ammont oriġinali tat-talba, l-Istat Membru għandu jew:
               
                           (a)
                        
                        
                           Iħallas lura l-ammont żejjed lill-Istat Membru debitur. Tali tranżizzjoni ta’ ħlas għandha titwettaq mill-Istituzzjoni Kompetenti tal-Istat Membru kreditur mingħajr l-ebda dewmien, u mhux aktar tard minn sitt xhur wara tmiem ix-xahar li matulu l-ammont tat-talba kienet stabbilita; jew
                        
                     
                           (b)
                        
                        
                           Jiftiehem mal-Istat Membru debitur biex jirkupra l-ammont żejjed permezz ta’ tpaċija ta’ talba sussegwenti. L-att tal-ħlas għandu jidentifika ċarament l-ammont żejjed irkuprat permezz tat-talba sussegwenti.
                        
                     
            
               3.   L-imgħax iġġenerat minn ħlas parzjali mhux se jnaqqas id-dejn tal-Istat Membru debitur u għandu jibqa’ bħala ass tal-Istat Membru kreditur.
            
         
         
            Artikolu 16
            
               1.   L-imgħaxijiet fuq ħlasijiet tardivi mitluba skont l-Artikolu 68(1) tar-Regolament ta’ Implimentazzjoni għandhom jiġu kkalkolati abbażi tax-xhur skont il-formula li ġejja:
               
                  
               Fejn:
               
                           —
                        
                        
                           I tirrappreżenta l-imgħax fuq ħlas tardiv.
                        
                     
                           —
                        
                        
                           PV (“valur preżenti”) jirrappreżenta l-valur tal-ħlas tardiv; il-valur li qed jiġi stabbilit bħala l-ammont tat-talba pendenti li ma tħallasx fil-limiti taż-żmien stabbiliti fl-Artikoli 67(5) u 67(6) tar-Regolament ta’ Implimentazzjoni u li ma kienx kopert minn ħlas parzjali f’konformità mal-Artikolu 68(1) tar-Regolament ta’ Implimentazzjoni. Il-valur attwali għandu jinkludi biss it-talba jew il-partijiet tagħha, li ġew irikonoxxuti reċiprokament mid-debitur u mill-Istati Membri kredituri bħala validi, anke jekk it-talba kollha jew parti minnha kienet soġġetta għal proċedura ta’ kontestazzjoni.
                        
                     
                           —
                        
                        
                           i tirrappreżenta r-rata tal-imgħax annwali stabbilita mill-Bank Ċentrali Ewropew għall-operazzjonijiet ta’ rifinanzjament ewlenin tiegħu, li kienet fis-seħħ fl-ewwel jum tax-xahar meta l-ħlas kien dovut.
                        
                     
                           —
                        
                        
                           
                              
                                 n
                               tirrappreżenta l-perjodu (xhur) li jibda bl-ewwel xahar wara li l-iskadenzi speċifikati fl-Artikolu 68(1) tar-Regolament ta’ Implimentazzjoni jkunu għaddew, u jkompli sa u jinkludi x-xahar ta’ qabel ix-xahar li matulu l-ħlas kien riċevut. Skont l-Artikolu 67(7) tar-Regolament ta’ Implimentazzjoni, il-perjodu m’għandux jiġi interrott matul il-proċedura.
                        
                     
            
               2.   It-talba għall-imgħax fuq il-ħlas tardiv għandu jiġu introdott mill-Istituzzjoni Kompetenti tal-Istat Membru kreditur lill-Istituzzjoni Kompetenti tal-Istat Membru debitur fi żmien sitt xhur wara x-xahar li matulu sar il-ħlas tardiv.
            
            
               3.   Mhux se tiġi kkunsidrata t-talba għall-imgħaxijiet fuq ħlasijiet tardivi introdotti wara l-iskadenza stabbilita fil-paragrafu 2.
            
         
         
            Artikolu 17
            
               1.   L-imgħax fuq il-ħlas tardiv għandu jitħallas lill-Istituzzjoni Kompetenti tal-Istat Membru kreditur fi żmien 12-il xahar minn tmiem ix-xahar li matulu ġiet introdotta t-talba lill-Istituzzjoni Kompetenti tal-Istat Membru debitur.
            
            
               2.   Fuq talba raġunata minn waħda mill-partijiet, il-Bord ta’ Verifika għandu jiffaċilita l-għeluq finali tal-kontijiet fejn riżoluzzjoni tat-talba għall-imgħax fuq ħlas tardiv ma ntlaħqitx fi ħdan il-perjodi stabbiliti fil-paragrafu 1. L-opinjoni valida tal-Bord ta’ Verifika għandha tingħata fi żmien sitt xhur mid-data li fiha l-kwistjoni kienet irriferuta lilha.
            
         
         E.   Dispożizzjonijiet mixxellanji
         
         
            Artikolu 18
            
               1.   Għall-iskop tal-ħlasijiet msemmija fid-Deċiżjoni, id-data tal-ħlas hija id-data tal-valur tat-tranżazzjoni kif introdotta mill-istituzzjoni bankarja tal-Istituzzjoni Kompetenti tal-Istat Membru kreditur.
            
            
               2.   L-Istituzzjoni Kompetenti tal-Istat Membru debitur għandu jinnotifika l-wasla ta’ talba introdotta fi żmien xahrejn mid-data tal-wasla tat-talba. In-notifika għandha tispeċifika d-data ta’ meta waslet it-talba.
            
            
               3.   Żewġ Stati Membri jew aktar, jew l-awtoritajiet kompetenti jew l-Istituzzjonijiet Kompetenti tagħhom, jistgħu jirrinunzjaw jew jipprovdu għal metodi oħra tar-riżoluzzjoni għall-punti koperti minn din id-Deċiżjoni.
            
            
               4.   L-opinjoni tal-Bord ta’ Verifika, mogħtija skont l-Artikolu 67(7) tar-Regolament ta’ Implimentazzjoni, tista’ tirrinunzja jew tipprovdi għal metodi oħra ta’ riżoluzzjoni għall-punti koperti minn din id-Deċiżjoni, b’kont meħud tal-prinċipju ta’ kooperazzjoni tajba bejn l-awtoritajiet u l-istituzzjonijiet tal-Istati Membri.
            
         
         F.   Riżoluzzjoni finali tat-talbiet
         
         
            Artikolu 19
            
               1.   Talbiet ikkontestati li ma jkunux riżolti fil-perjodu stabbilit fl-Artikolu 67(6) tar-Regolament ta’ Implimentazzjoni u li għalihom l-ebda parti ma tkun bdiet il-proċedura skont l-Artikolu 67(7) tar-Regolament ta’ Implimentazzjoni fi żmien erbgħa u għorxin (24) xahar wara li jintemm dan il-perjodu għandhom jitqiesu bħala skaduti. Matul dan il-perjodu ta’ erbgħa u għorxin (24) xahar iż-żewġ partijiet għandhom ikomplu jsegwu riżoluzzjoni finali ta’ dawn il-każijiet sakemm tinbeda l-proċedura skont l-Artikolu 67(7) tar-Regolament ta’ Implimentazzjoni.
            
            
               2.   B’deroga mill-paragrafu 1 biex tinbeda l-proċedura skont l-Artikolu 67(7) tar-Regolament ta’ Implimentazzjoni, għandhom japplikaw l-iskadenzi li ġejjin:
               
                           (a)
                        
                        
                           Talbiet ikkontestati li ġew introdotti mill-1 ta’ Mejju 2010 sal-31 ta’ Diċembru 2013 għandhom jitqiesu bħala skaduti jekk l-ebda parti ma tibda l-proċedura skont l-Artikolu 67(7) tar-Regolament ta’ Implimentazzjoni fi żmien erbgħa u għorxin (24) xahar wara d-dħul fis-seħħ ta’ din id-Deċiżjoni.
                        
                     
                           (b)
                        
                        
                           Talbiet ikkontestati li ġew introdotti mill-1 ta’ Jannar 2014 sal-31 ta’ Diċembru 2015 għandhom jitqiesu bħala skaduti jekk l-ebda parti ma tibda l-proċedura skont l-Artikolu 67(7) tar-Regolament ta’ Implimentazzjoni fi żmien sitta u tletin (36) xahar wara d-dħul fis-seħħ ta’ din id-Deċiżjoni.
                        
                     
                           (c)
                        
                        
                           Talbiet ikkontestati li ġew introdotti mill-1 ta’ Jannar 2016 sal-31 ta’ Diċembru 2017 għandhom jitqiesu bħala skaduti jekk l-ebda parti ma tibda l-proċedura skont l-Artikolu 67(7) tar-Regolament ta’ Implimentazzjoni fi żmien tmienja u erbgħin (48) xahar wara d-dħul fis-seħħ ta’ din id-Deċiżjoni.
                        
                     
            
               3.   Il-paragrafi 1 u 2 japplikaw biss għal talbiet li huma soġġetti għar-regoli ta’ proċedura f’konformità mad-dispożizzjonijiet tal-Artikoli 66 sa 68 tar-Regolament ta’ Implimentazzjoni.
            
            
               4.   L-Istituzzjonijiet Kompetenti tal-Istati Membri jistgħu jaqblu bejniethom dwar r-riżoluzzjoni finali tat-talbiet għall-istituzzjonijiet fi ħdan il-qasam ta’ responsabbiltà tagħhom. Ftehimiet bħal dawn jistgħu jinkludu wkoll soluzzjonijiet ġenerali mingħajr ma jitqiesu każijiet individwali.
            
         
         G.   DISPOŻIZZJONIJIET FINALI
         
         
            Artikolu 20
            
               1.   L-istituzzjonijiet għandhom jiżguraw li hemm kooperazzjoni tajba bejniethom u jaġixxu daqs li kieku qegħdin jimplimentaw il-leġiżlazzjoni tagħhom stess.
            
            
               2.   Din id-Deċiżjoni se tiġi ppubblikata f’Il-Ġurnal Uffiċjali tal-Unjoni Ewropea. Se tapplika mill-ewwel jum wara dak tal-pubblikazzjoni għat-talbiet kollha għall-ħlas lura abbażi ta’ nefqa attwali rreġistrata fil-kontijiet tal-Istat Membru kreditur wara d-dħul fis-seħħ tar-Regolament (KE) Nru 987/2009 u għat-talbiet kollha għall-ħlas lura abbażi ta’ ammonti fissi ppubblikati f’Il-Ġurnal Uffiċjali tal-Unjoni Ewropea wara d-dħul fis-seħħ tar-Regolament (KE) Nru 987/2009.
            
            
               3.   Din id-Deċiżjoni tissostitwixxi d-Deċiżjoni Nru S9 tal-20 ta’ Ġunju 2013 (4).
            
            
               4.   B’deroga mill-paragrafu 2, l-Artikoli 12(2) u 18(2) japplikaw għat-talbiet imsemmija fil-paragrafu 2 li ġew introdotti lill-Istituzzjoni Kompetenti tal-Istat Membru debitur wara s-27 ta’ Settembru 2013.
            
         
         
            
               
                  Il-President tal-Kummissjoni Amministrattiva
               
               Moira KETTNER
            
         
         
            (1)  ĠU L 166, 30.4.2004, p. 1.
         
            (2)  ĠU L 284, 30.10.2009, p. 1
         
         
            (3)  Is-Sentenza tat-12 ta’ April 2005 fil-kawża C-145/03 “Heirs of Annette Keller v Instituto Nacional de la Seguridad Social (INSS) and Instituto Nacional de Gestión Sanitaria (Ingesa)”, ECLI:EU:C:2005:211.
         
            (4)  ĠU C 279, 27.9.2013, p. 8.